Η εκπαίδευση των βρεφονηπιοκόμων στα Τ.Ε.Ι.
Authors: Καινούργιου Ελένη 
Published: August 2021

Η παρούσα μελέτη ανήκει στον κλάδο των ερευνών εμπειρικού τύπου και ασχολείται με δυο κύρια ερευνητικά ερωτήματα: το πρώτο από αυτά αφορά στην αξιολόγηση του εσωτερικού περιβάλλοντος του Παιδικού–Βρεφονηπιακού Σταθμού κατά την περίοδο της πρακτικής άσκησης στο επάγγελμα από τους τελειόφοιτους σπουδαστές και το δεύτερο αναφέρεται αφενός μεν στην αξιολόγηση του προγράμματος Σπουδών και αφετέρου με βάση αυτά τα ερευνητικά ερωτήματα στη διαμόρφωση των παρακάτω ερευνητικών υποθέσεων. Ιδιαίτερα, η έρευνα επιδιώκει να απαντήσει, αν ο ιδιοκτήτης και τόπος λειτουργίας του Βρεφονηπιακού-Παιδικού Σταθμού επηρεάζουν τη δημιουργία και τη διαμόρφωση του εσωτερικού περιβάλλοντός του, αν οι εργαζόμενοι σ’ αυτό συμβάλλουν σ’ αυτή τη διαμόρφωση, αν τα μαθήματα που περιέχει το πρόγραμμα εξαρτώνται από το κάθε εκπαιδευτικό ίδρυμα και αν οι συνολικές γνώσεις και γενικά τα εφόδια που παίρνει αποφοιτώντας ο βρεφονηπιοκόμος εξαρτώνται από το κάθε ίδρυμα. Η έρευνα αυτή πραγματοποιήθηκε στα τρία (3) Τμήματα Βρεφονηπιοκομίας των Τ.Ε.Ι. (Αθηνών, Θεσσαλονίκης και Ιωαννίνων) με δείγμα τους σπουδαστές, οι οποίοι πραγματοποιούσαν την πρακτική τους άσκηση κατά το πρώτο εξάμηνο του 2010. Διήρκεσε από το πρώτο δεκαήμερο του Απριλίου έως τα τέλη Ιουνίου 2010. Καταγράφηκαν οι απόψεις και των 178 σπουδαστών που είχαν ολοκληρώσει την πρακτική άσκηση στις βασικές τους σπουδές. Έτσι, αυτός ο αριθμός μπορεί να θεωρηθεί ως δείγμα του συνολικού πληθυσμού που έκανε πρακτική άσκηση κατά το έτος 2010. Το σχέδιο έρευνας το οποίο υλοποιήθηκε ακολούθησε τεχνικές περιγραφικού σχεδίου (Asker et al., 2001). Η τεχνική συλλογής του ερευνητικού υλικού που εφαρμόσθηκε, ήταν το ερωτηματολόγιο, το οποίο συμπληρώθηκε από τους σπουδαστές χωρίς τη διενέργεια συνέντευξης. Από τα αποτελέσματα της έρευνας, διαφαίνεται ότι για τους γονείς έχει παγιωθεί η αντίληψη ότι ο ρόλος του βρεφονηπιακού-παιδικού σταθμού είναι, κυρίως, κοινωνικός και προνοιακός σε αντίθεση με την άποψη των βρεφονηπιοκόμων που θεωρούν ότι οι βρεφονηπιακοί-παιδικοί σταθμοί προσφέρουν περισσότερο αγωγή και λιγότερο φροντίδα και «φύλαξη». Επίσης, σημαντική είναι η διαπίστωση ότι οι σπουδές πρέπει να είναι περισσότερο προσανατολισμένες στα εργαστήρια, τις εφαρμογές και τις πρακτικές ασκήσεις, γεγονός το οποίο συνηγορεί στο θετικό ρόλο της αποστολής των Τ.Ε.Ι. στην Ανώτατη Εκπαίδευση. Σε ό,τι αφορά τις παρεχόμενες δεξιότητες και γνώσεις, χαρακτηριστικό είναι το χαμηλό ποσοστό των σπουδαστών που πιστεύουν ότι οι σπουδές βοηθούν για καινοτόμες δράσεις και επιζητούν αύξηση των γνωστικών αντικειμένων, έτσι ώστε να αποκτήσουν περισσότερες επαγγελματικές δεξιότητες. Αναφορικά με τα γνωστικά αντικείμενα των τριών ομότιτλων Τμημάτων Βρεφονηπιοκομίας, οι θετικές απόψεις των σπουδαστών παρουσιάζουν ανομοιογένεια. Αναφορικά με την αποδοχή ή όχι της εξάρτησης των γνωστικών αντικειμένων από το εκπαιδευτικό ίδρυμα, φαίνεται ότι για ορισμένα γνωστικά αντικείμενα υπάρχει σχέση του εκπαιδευτικού ιδρύματος μ’ αυτά. Είναι καταφανής η διαφοροποίηση των απόψεων των σπουδαστών και των τριών ομότιτλων τμημάτων σε ό,τι έχει σχέση με τη θεωρητική και πρακτική κατάρτιση και άσκησή τους.